Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Tájékoztatom arról, hogy az állampolgári jogok országgyűlési biztosáról szóló 1993. évi LIX. törvény 29. § (1) bekezdés
Paragraph Index: 447

f) pontja nem ad lehetőséget bírósági eljárás, illetve döntés felülvizsgálatára. Kérem engedje meg, hogy negyedik beadványára is tájékoztató levéllel válaszoljak. Leánya, aki Önnel közös lakásban lakik — bérleti jogviszony folytatása ellenében — tartási szerződést kívánt kötni egy önkormányzati lakás bérlőjével. Ön sérelmezi, hogy az önkormányzat megtagadta a tartási szerződéshez való hozzájárulást, illetve azt megelőzően a bérlő, lakásvásárlási szándéknyilatkozatát elutasította. Az ügy irataiból megállapítottam, hogy Önt sem a leánya, sem a bérlő nem jogosította fel arra, hogy ügyükben eljárást kezdeményezzen, vélt vagy valós sérelmüket előterjessze, ezért kérelmét a hivatkozott törvény 19. §-ban foglaltak szerint, mint nem jogosult által előterjesztett panaszt elutasítom. Kérem tájékoztató válaszom szíves megértését és elfogadását. Kelt: Dr. Polt Péter Ügyszám: OBH 1842/2/1997. Tisztelt Uram! Az országgyűlési biztoshoz írt levelében a deviza szabálysértési ügyével összefüggésben tett panaszt. A leveléhez mellékelt iratokból megállapítható, hogy ügye a Vám- és Pénzügyőrség Fővárosi Parancsnokságán indult, és 1999/18/II. szám a Vám- és Pénzügyőrség fellebbezést elbíráló határozata fejezte be a rendes közigazgatási eljárását. Az állampolgári jogok országgyűlési biztosáról szóló 1993. évi LIX. tv. 17. § (4) bekezdése szerint, ha az ügyben jogerős határozat született, az országgyűlési biztoshoz annak közlésétől számított egy éven belül lehet beadvánnyal fordulni. A jogerős másodfokú határozat Önnek szóló példányát jogi képviselője 1995. november 8-án vette át, az Ön által hivatalunkhoz küldött kérelme 1997. január 19-én kelt, így a két időpont között több mint egy év telt el, ezért sajnálom, de ügyét kivizsgálni nincs hatásköröm. Kérem válaszom elfogadását. Kelt: Dr. Polt Péter Ügyszám: OBH 1865/4/1997. Tisztelt Uram! Az Országgyűlési Biztos Hivatalához intézett földkiadási ügyével összefüggő beadványát az állampolgári jogok országgyűlési biztosáról szóló 1993. évi LIX. tv. 17. §-ban foglalt rendelkezések alapján elutasítom. Az állampolgári jogok országgyűlési biztosáról szóló 1993. évi LIX. tv. 16. § (1) bek. szerint, az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. A tv. 17. § (3) bek.-ben foglalt rendelkezések szerint az országgyűlési biztos vizsgálati lehetősége az 1989. évi XXXI. tv. hatálybalépését követően indult eljárásokra terjed ki. A (4) bekezdésében foglalt rendelkezések szerint, ha az ügyben jogerős határozat született, az országgyűlési biztoshoz ennek közlésétől számított egy éven belül lehet beadvánnyal fordulni. Ügyében az FM Veszprém Megyei Földművelésügyi Hivatala 1994. IX. 8-án hozta meg a jogerős határozatot, tehát az egy éven túli, ezért annak vizsgálatára nincs törvényes lehetőségem. Kérem tájékoztatásom szíves tudomásulvételét. A beadványához csatolt iratokat mellékletként visszaküldöm. Kelt: Dr. Polt Péter Ügyszám: OBH 2073/1997. Tisztelt Asszonyom! Az Országgyűlési Biztos Hivatalához írt levelében azért kért segítséget, mert mint szövetkezeti tag, üzletrész-tulajdonos 1996 júniusában bejelentette sérelmét a Cégbírósághoz, de nem kapott választ. Emiatt a Fővárosi Bíróság elnökéhez fordult, de három hónap elteltével onnan sem kapott választ. Sajnos nem lehetek a segítségére, mert az állampolgári jogok országgyűlési biztosáról szóló 1993. évi LIX. tv. 29. §

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes